google/wiki40b huggingface dataset:
Κέλερ Ίστερλινγκ

Βιογραφία

Απέκτησε πτυχίο στις τέχνες και τις επιστήμες καθώς και μεταπτυχιακό δίπλωμα στην Αρχιτεκτονική από το Πανεπιστήμιο του Πρίνστον και δίδαξε Αρχιτεκτονική Σύνθεση και Ιστορία στη Σχολή Σχεδιασμού του Πανεπιστημίου Πάρσονς, στο Ινστιτούτο Πρατ, στο Πανεπιστήμιο Κολούμπια. Σήμερα είναι καθηγήτρια Αρχιτεκτονικής στο Πανεπιστήμιο του Γέιλ. Η Ίστερλινγκ είναι μια σύγχρονη συγγραφέας που δραστηριοποιείται σε θέματα πολεοδομίας, αρχιτεκτονικής και οργάνωσης των φαινομένων που συχνά ορίζονται ως παγκοσμιοποίηση.
Το τελευταίο βιβλίο της Ίστελινγκ, Extrastatecraft: The Power of Infrastructure Space (Verso, 2014), αναλύει τις υποδομές ως καθοριστικό παράγοντα ενός συνόλου κρυφών κανόνων που "δομούν τους χώρους γύρω μας." Το Enduring Innocence: Global Architecture and Its Political Masquerades (MIT, 2005), ερευνά οικεία χωροταξικά προϊόντα, που έχουν προσγειωθεί σε πολιτικά επισφαλείς καταστάσεις ανά τον κόσμο. Σε ένα προηγούμενο βιβλίο, Organization Space: Landscapes, Highways and Houses in America, εφαρμόζει την θεωρία των δικτύων στη συζήτηση με θέμα τις Αμερικανικές υποδομές και τις ανάπτυξιακές μορφές. Η Ίστελινγκ είναι επίσης συγγραφέας (μαζί με τον αρχειονόμο, συγγραφέα και σκηνοθέτη Ρικ Πρέλινγκερ) του Call It Home: The House That Private Enterprise Built, a laserdisc on the history of suburbia and suburban planning. Έχει ολοκληρώσει δύο ερευνητικές εκθέσεις στο Διαδίκτυο οπου διερευνά εναλλακτικές μεθόδους έγγραφα για τη ρύθμιση του αστικού χώρου: “Wildcards: A Game of Orgman” και “Highline: Plotting NYC.” Η δουλειά της έχει ευρέως δημοσιευθεί σε περιοδικά όπως τα Grey Room, Volume, Cabinet, Assemblage, Log, Praxis, Harvard Design Magazine, Perspecta, Metalocus, και ANY. Έχει δώσει πληθώρα διαλέξεων στις Ηνωμένες Πολιτείες, καθώς και σε διεθνές επίπεδο και η δουλειά της έχει παρουσιαστεί σε χώρους όπως το Queens Museum of Art, το Architectural League of New York, το Municipal Art Society, και το Wexner Center for the Arts.
Την άνοιξη του 2008 ήταν μία από τους 100 σχεδιαστές που επελέγησαν από τους επιφανείς Ελβετούς αρχιτέκτονες Jacques Herzog και Pierre de Meuron προκειμένου να αναλάβει την διεκπεραίωση μίας μονοκατοικίας στα πλαίσια ενός έργου του Κινέζου καλλιτέχνη Ai Wei Wei στο Ordos της Εσωτερικής Μογγολίας, ως μέρος της πολιτιστικής ζώνης που χτίστηκε από τον τοπικό μεγιστάνα Cai Jiang.
Παρουσίασε την ακαδημαϊκή έρευνα “Subtraction” in the workshop Mine the city - With logistics to circular metabolisms στο 3ο Παγκόσμιο Φόρουμ του Holcim το 2010 στην Πόλη του Μεξικού.
Φραγκίσκος Α΄ της Βρετάνης

Βιογραφικά στοιχεία

Ήταν ο μεγαλύτερος γιος και διάδοχος του δούκα της Βρετάνης Ιωάννη ΣΤ΄ και της Γαλλίδας πριγκίπισσας Ιωάννας του Βαλουά.
Ο Φραγκίσκος πέθανε στις 17 Ιουλίου 1450 στη Ναντ, και καθώς δεν είχε αποκτήσει γιο, τον διαδέχθηκε ο αδελφός του Πέτρος Β΄ της Βρετάνης.
Εκλογές στη Βουλγαρία

Η Βουλγαρία εκλέγει σε εθνικό επίπεδο, έναν αρχηγό του κράτους - τον πρόεδρο - και ένα νομοθετικό σώμα. Ο πρόεδρος εκλέγεται για μια θητεία πέντε ετών απ' ευθείας από το λαό. Η Εθνική Συνέλευση (Βουλγαρικά : Narodno Sabranie) έχει 240 μέλη, που εκλέγονται για θητεία τεσσάρων ετών από την αναλογική εκπροσώπηση σε εκλογικές περιφέρειες με κατώτατο όριο 4%. Η Βουλγαρία έχει ένα πολυκομματικό σύστημα, στο οποίο κανένα κόμμα δεν έχει συχνά την ευκαιρία να αποκτήσει αυτοδυναμία και τα κόμματα πρέπει να συνάψουν συμμαχίες για να σχηματίσουν κυβερνήσεις.

Προεδρικές εκλογές

Προεδρικές εκλογές για πρώτη φορά διεξήχθησαν στις 12 και στις 19 Ιανουαρίου 1992. Στις πρώτες προεδρικές εκλογές κέρδισε ο Ζέλιου Ζέλεφ επικρατώντας του ανεξάρτητου Βέλκο Βαλκάνοφ με 52,8% στον δεύτερο γύρο. Στις επόμενες εκλογές, που έγιναν στις 27 Οκτωβρίου και στις 3 Νοεμβρίου 1996, πρόεδρος εξελέγη ο Πέταρ Στογιάνοφ με 59,7% έναντι 40,3% για τον Ιβάν Μαραζόφ. Ο Γκιόργκι Παρβάνοφ εξελέγη πρόεδρος στις εκλογές που έγιναν στις 11 και στις 18 Νοεμβρίου 2001, επικρατώντας με 54,1% του Πέταρ Στογιάνοφ (45,9). Ο Παρβάνοφ έγινε ο πρώτος πρόεδρος που επανεξελέγη, στις 22 και στις 29 Οκτωβρίου 2006, με 75,9% έναντι 24,05% του Βόλεν Σιντέροφ. Στις προεδρικές εκλογές διεξήχθησαν στις 23 και στις 30 Οκτωβρίου 2011, με νικητή (52,58%) το Ρόσεν Πλέβνελιεφ από το GERB έναντι 47,42% για τον Ιβάιλο Κάλφιν από το Βουλγαρικό Σοσιαλιστικό Κόμμα. Οι τελευταίες προεδρικές εκλογές διεξήχθησαν σε δύο γύρους, στις 6 και στις 13 Νοεμβρίου 2016 και ανέδειξαν ως τελικό νικητή τον Ρούμεν Ράντεφ.

Κοινοβουλευτικές εκλογές

Οι κοινοβουλευτικές εκλογές διεξάγονται στη Βουλγαρία από το 1879. Υπήρξε μια περίοδος κατά την οποία η κομματική εκπροσώπηση απαγορεύτηκε την περίοδο 1934-1944 στον απόηχο του βουλγαρικού πραξικοπήματος του 1934 και το διαδοχικό προσωπικό κανόνα του τσάρου Μπόρις Γ΄. Υπήρξε επίσης περίοδος με σύστημα ενιαίου κόμματος και ψηφοδελτίου κατά το κομμουνιστικό καθεστώς μεταξύ 1945 και 1989, κατά τη διάρκεια της Λαϊκής Δημοκρατίας της Βουλγαρίας, κατά την οποία μόνο οι υποψήφιοι που ορίζονταν από τις αρχές θα μπορούσαν να θέσουν υποψηφιότητα. Αυτό στην πράξη έδωσε στο Κομμουνιστικό κόμμα Βουλγαρίας και  στους  συνεργάτες του το μονοπώλιο της εξουσίας.
Μέχρι το 1945 δεν υπήρχε καθολική ψηφοφορία για τις γυναίκες. Σε όλες τις εκλογές από το 1990 κι έπειτα εκλέγονταν 240 βουλευτές για θητεία τεσσάρων ετών από την αναλογική εκπροσώπηση στις εκλογικές περιφέρειες με ένα όριο 4%. Οι δύο εκλογές που διέφεραν από αυτό το μοντέλο ήταν του 1990 για τη Εθνοσυνέλευση όπου εξελέγησαν 400 εκπρόσωποι. Η άλλη εξαίρεση ήταν στις εκλογές του 2009  όταν 209 αντιπρόσωποι εξελέγησαν με αναλογική εκπροσώπηση και 31 μέσω εδρών που αντιστοιχούν στις επαρχίες και τις μεγαλύτερες πόλεις.
Η χαρτοπαίχτρα (θεατρική παράσταση)

Η Χαρτοπαίχτρα είναι θεατρικό έργο του Δημήτρη Ψαθά, που έγινε γνωστό κυρίως από την κινηματογραφική του μεταφορά σε διασκευή και σκηνοθεσία Γιάννη Δαλιανίδη με τη Ρένα Βλαχοπούλου στον ομώνυμο ρόλο.

Παραστασιολογία

Το θεατρικό έργο παρουσιάστηκε για πρώτη φορά από την κυρία Κατερίνα το 1963. Η ταινία του Δαλιανίδη με πρωταγωνίστρια τη Βλαχοπούλου γυρίστηκε την επόμενη χρονιά. Η γνωστή ηθοποιός έπαιξε το ρόλο και στο θέατρο το (1975 και 1993-94).
Στο θέατρο ο ρόλος δοξάστηκε και από τη Μαίρη Αρώνη, στο πρώτο ανέβασμα θεατρικού έργου του Ψαθά από το Εθνικό θέατρο, το 1981. Με τον ρόλο αυτό αναμετρήθηκαν ακόμα στο θέατρο η Άννα Παναγιωτοπούλου και η Υρώ Μανέ, στην τηλεόραση η Κατερίνα Γιουλάκη και στο ραδιόφωνο η Βίλμα Κύρου.
Τύρφη

Η τύρφη ή ποάνθραξ είναι οργανικό καύσιμο, ορυκτός άνθρακας ο οποίος σχηματίζεται στο υπέδαφος κυρίως εύκρατου και υγρού περιβάλλοντος, από την αργή μερική αποσύνθεση φυτικών υπολειμμάτων που συγκεντρώνονται υπό συνθήκες ελλιπούς αποστράγγισης, σε τεράστιες μάζες (ποανθρακωρυχεία). Είναι νεότατος γαιάνθρακας, σχηματίζεται και σήμερα ακόμα με περιεκτικότητα σε άνθρακα μέχρι 50%. Η τύρφη έχει μορφή σπογγώδη και ινώδη και χρώμα καφέ σκούρο. Είναι ελαφρό και μαλακό υλικό. Άφθονα είναι τα κοιτάσματα τύρφης στη θάλασσα, τα έλη, τις λίμνες, τα χέρσα εδάφη και στις δασικές περιοχές, ιδιαίτερα στην Ευρώπη, Β. Αμερική και Β. Ασία.

Χρήση

Η εκμετάλλευση τύρφης σημειώνεται κυρίως στις περιοχές που υφίστανται μεν πλην όμως στερούνται κοιτασμάτων γαιανθράκων. Η Τύρφη χρησιμοποιείται ως καύσιμο υλικό, είναι όμως κατώτερης ποιότητας, γιατί δεν έχει μεγάλη θερμαντική αξία. Χρησιμοποιείται ως μέσο οικιακής θέρμανσης σε μερικές φτωχές χώρες. Χρησιμοποιείται επίσης ως λίπασμα, για τη παρασκευή νίτρου, ως μονωτικό υλικό. Μεγάλα κοιτάσματα τύρφης βρίσκονται στη Γερμανία, Ιρλανδία κ.α. Στην Ελλάδα αξιόλογα εκμεταλλεύσιμα κοιτάσματα τύρφης βρίσκονται στους Φιλίππους, στην Κωπαΐδα, στη λίμνη Χειμαδίτιδα κ.α.
Τσακ Μπέρι

Βιογραφία

Γεννήθηκε στις 18 Οκτωβρίου 1926 στο Σεντ Λούις του Μιζούρι και ήταν το 4ο παιδί της οικογένειάς του, από τα 6 συνολικά. Ο πατέρας του ήταν ιερέας σε εκκλησία Βαπτιστών, ενώ η μητέρα του ήταν διευθύντρια σχολείου. Το 1944, ο Μπέρι συνελήφθη για ληστεία που διέπραξε στο Κάνσας Σίτι. Όταν αποφυλακίστηκε το 1947, στα 21α γενέθλιά του, παντρεύτηκε τη Θαμέτα Σαγκς και απέκτησε μια κόρη μαζί της. Ο Τσακ Μπέρι ξεκίνησε την καριέρα του τραγουδώντας τραγούδια των Νατ Κινγκ Κόουλ και Μάντι Γουώτερς. Τον Μάιο 1955, ο Μπέρι υπέγραψε συμβόλαιο με την Τσες Ρέκορντς. Τον Ιούνιο 1956, ο Μπέρι βγάζει την πρώτη μεγάλη του επιτυχία, το Roll Over Beethoven, που φτάνει στο #29 των ΗΠΑ. Αργότερα, βγάζει της μεγαλύτερες επιτυχίες του School Days, Rock and Roll Music, Sweet Little Sixteen και Johnny B. Goode. Αργότερα, ο Τσακ Μπέρι μπήκε για 2η φορά στην φυλακή. Κατά τη δεκαετία του 1960, ο Μπέρι βγάζει πολλές επιτυχίες, που δεν σημειώνουν, ωστόσο, τόσο μεγάλη επιτυχία όσο τα προηγούμενα τραγούδια του. Τέλος, το 1986, ο Τσακ Μπέρι εισήχθη στο Rock and Roll Hall of Fame. Ο τρόπος παιξίματός του ενέπνευσε πολλούς καλλιτέχνες, όπως τον Άνγκους Γιανγκ των AC/DC. 
Ο Berry ανακοίνωσε την ημέρα των 90ων γενεθλίων του πως το πρώτο καινούργιο studio album μετά το "Rock It" του 1979 θα κυκλοφορήσει μέσα στο 2017 υπό τον τίτλο "Chuck". Ο πρώτος δίσκος του μετά από 38 χρόνια θα περιλαμβάνει επίσης τα παιδιά του Charles Berry Jr. και Ingrid, ("the Blueberry Band"), στην κιθάρα και τη φυσαρμόνικα, ενώ τα τραγούδια "θα καλύπτουν το φάσμα από σκληρό rock μέχρι πιο soul χρονοκάψουλες του έργου του" και θα είναι αφιερωμένος στην επί 68 χρόνια σύζυγο του, Themetta Berry.

Θάνατος

Η Αστυνομία της Κομητείας Σαιντ Τσαρλς του Μιζούρι κλήθηκε στο σπίτι του Berry την 18η Μαρτίου 2017, όπου ήταν αναίσθητος. Ο θάνατος του ανακοινώθηκε την ίδια ημέρα. Ήταν 90 ετών.
Τζάλμα Κάμπος

Συλλογική καριέρα

Είναι ο γιος του Άμπελ Κάμπος, ενός εξτρέμ που έπαιζε αρκετές αγωνιστικές περιόδους σε συλλόγους στην Πορτογαλία, συμπεριλαμβάνλοντας την Μπενφίκα και την Μπράγκα. ο Τζάλμα γεννήθηκε στην Λουάντα και έπαιξε ποδόσφαιρο ως νέος στην περιοχή της Λισαβόνας. Το καλοκαίρι του 2006 υπέγραψε με τη Μαρίτιμο στην Πριμέιρα Λίγκα.
Ο Τζάλμα έγινε ένα σημαντικό μέλος της πρώτης ομάδας από το 2008-09 και μετά, σημειώνοντας έξι γκολ σε 28 αγώνες στην 2009-10 αγωνιστική περίοδο, και διαμορφώνοντας μια αποτελεσματική επιθετική συνεργασία με τον Σενεγαλέζο Μπάμπα Ντιαβάρα. Στις 25 Οκτωβρίου 2009, σκόραρε δύο φορές σε μία εντός έδρας νίκη με σκορ 3-1 ενάντια στην Πάσος ντε Φερέιρα.
Στις 2 Μαΐου 2011, υπέγραψε πενταετές συμβόλαιο με την Πόρτο. Ήταν αναπληρωματικός παίκτης στην πρώτη του χρονιά, ωστόσο εμφανίστηκε σε 19 επίσημα παιχνίδια για να βοηθήσει τους βόρειους να κερδίσουν το εθνικό πρωτάθλημα, σκοράροντας το μοναδικό του γκολ στην σεζόν (τρία στο σύνολο) στην τελευταία αγωνιστική στην έδρα της Ρίο Άβε, σε μία νίκη με σκορ 5-2.
Από το 2012 έως το 2016, ο Τζάλμα έπαιξε για τις Κασίμπασα, Κόνιασπορ και Γκεντσλερμπιρλιγκί, με όλες τις ομάδες να συμμετέχουν στην τουρκική Σούπερ Λιγκ. Στις 14 Ιουνίου 2016 εντάχθηκε στον ΠΑΟΚ που συμμετέχει στην ελληνική Σούπερ Λίγκα, υπογράφοντας τριετές συμβόλαιο και ύψους 800.000 ευρώ μισθό ανά αγωνιστική περίοδο. Την πρώτη του χρονιά στην ομάδα της Θεσσαλονίκης, κατάφερε να κατακτήσει το κύπελλο Ελλάδος, αφού ο ΠΑΟΚ επικράτησε στο τελικό της ΑΕΚ με 2-1. Ο ίδιος αγωνίστηκε στον τελικό για 73', ενώ ήταν αυτός που έδωσε την ασσίστ για το πρώτο γκολ της ομάδος του. 
Την επόμενη χρονιά είχε πάλι ενεργή παρουσία στην ομάδα ξεκινώντας βασικός σε πολλούς αγώνες. Στο φινάλε της σεζόν στέφθηκε ξανά Κυπελλούχος Ελλάδας. Σε επανάληψη του περυσινού τελικού, ο ΠΑΟΚ έπαιξε ξανά με την ΑΕΚ. Ο ίδιος έπαιξε στον τελικό για 52' και αντικαταστάθηκε από τον Ρόμπερτ Μακ. Το τελικό σκορ ήταν 2-0 για την ομάδα της Θεσσαλονίκης. Αυτός ήταν ο δεύτερος τίτλος του Κάμπος με την ομάδα του ΠΑΟΚ. Το καλοκαίρι του 2018 πήρε μεταγραφή στην τούρκικη Αλάνιασπορ.

Διεθνής καριέρα

Ο Τζάλμα έλαβε την πρώτη του κλήση στην εθνική ομάδα της Αγκόλα το 2008. Μετά από αρκετές επιτυχημένες εμφανίσεις για τη Μαρίτιμο, είχε επιλεγεί για τις ομάδες και στις δύο διοργανώσεις, του 2010 και του 2012 Κύπελλο Εθνών Αφρικής.
Ο Τζάλμα σκόραρε το πρώτο του διεθνές γκολ κόντρα στη Μάλτα τον Οκτώβριο του 2009, σε μία φιλική νίκη με σκορ 2-1. Το δεύτερο ήρθε στις 3 Ιουνίου 2012, σε έναν αγώνα εναντίον της Ουγκάντας στα προκριματικά του Παγκοσμίου Κυπέλλου 2014.
Νικόδημος Ιεροσολύμων

Βιογραφικά στοιχεία

Καταγόταν από τη Μηχανιώνα της Κυζίκου και γεννήθηκε στην Κωνσταντινούπολη στις 18 Νοεμβρίου 1828. Εκάρη μοναχός το 1847 από τον Πατριάρχη Κύριλλο Β΄ Ιεροσολύμων και πήρε το όνομα Νικόδημος. Από το 1860 ως το 1872 διετέλεσε έξαρχος του Παναγίου Τάφου στο Κισνόβιο της Βεσσαραβίας, κατόπιν δραγουμάνος του Πατριαρχείου και από το 1877 ηγούμενος του Μετοχίου του Παναγίου Τάφου στη Μόσχα, απ' όπου έφυγε όταν εξελέγη Πατριάρχης, στις 4 Αυγούστου 1883. Το 1882 είχε εκλεγεί αρχιεπίσκοπος Θαβωρίου.
Ως Πατριάρχης προώθησε τη ρωσική επιρροή στους Αγίους Τόπους, πράγμα το οποίο οδήγησε στην εξέγερση της Αγιοταφικής Αδελφότητας εναντίον του. Αναγκάστηκε να παραιτηθεί στις 30 Ιουλίου 1890. Η Αδελφότητα του έδωσε το δικαίωμα να αποσυρθεί στο Μετόχι του Αγίου Γεωργίου του Κρημνού στη Χάλκη. Εκεί παρέμεινε μέχρι το θάνατό του, στις 5 Φεβρουαρίου 1910.
Wolfram Mathematica

Το Wolfram Mathematica (συνήθως ονομάζεται Mathematica) είναι σύγχρονο τεχνικό υπολογιστικό σύστημα που εκτείνονται στις περισσότερες περιοχές της τεχνικής υπολογιστικής — όπως νευρωνικά δίκτυα, μηχανική μάθηση, επεξεργασία εικόνας, γεωμετρία,  επιστήμη των δεδομένων, απεικονίσεις, και άλλα. Το σύστημα χρησιμοποιείται σε πολλές τεχνικές, επιστημονικές, μηχανικές, μαθηματικές και υπολογιστικές χρήσεις. Σχεδιάστηκε από τον Στίβεν Βόλφραμ και έχει αναπτυχθεί από την Wolfram Research του Σαμπέιν στο Ιλινόι. Η Wolfram Language είναι η γλώσσα προγραμματισμού που χρησιμοποιείται στο Mathematica.
Γοδεφρείδος των Χόενλοε-Σίλλινγκσφυρστ

Βιογραφία

Ήταν ο τρίτος γιος τού Κωνσταντίνου σταυλάρχη και διοικητή τού Ιππικού της Αυστρο-Ουγγαρίας και της Μαρίας, κόρης τού Νικολάου πρίγκιπα τσου Ζάυν-Βίττγκενσταϊν-Μπέρλενμπουργκ-Λούντβιχσμπουργκ. Μεγαλύτερος αδελφός του ήταν ο Κορράδος πρωθυπουργός της Αυστρίας.
Γεννήθηκε στη Βιέννη. Έπειτα από την αποφοίτησή του από το Σκωτικό Γυμνάσιο στη Βιέννη, ο Γοδεφρείδος εισήλθε στον στρατό ως Ουσσάρος το 1887. Προήχθη σε υπολοχαγό το 1889 και παρακολούθησε την Ακαδημία Πολέμου από το 1863 ως το 1895. Ακολούθησε η υπηρεσία του στο Γενικό Επιτελείο. Το 1900 προήχθη σε λοχαγό και στάλθηκε στην Αγ. Πετρούπολη ως στρατιωτικός ακόλουθος το 1902. Το 1906 προήχθη στον βαθμό τού ταγματάρχη, αλλά αποσύρθηκε το επόμενο έτος και μεταφέρθηκε στην Υπηρεσία Εξωτερικού. Πάντως έπρεπε να αφήσει την υπηρεσία το 1908 λόγω τού αρραβώνα του με την αρχιδούκισσα, κόρη τού Φρειδερίκου (2ου εξαδέλφου τού Φραγκίσκου-Ιωσήφ), που ήταν ανώτερος Διοικητής τού Αυστρο-Ουγγρικού στρατού κατά τον Α΄ Παγκόσμιο Πόλεμο. Το 1913 ο Φραγκίσκος-Ιωσήφ αυτοκράτορας της Αυστρο-Ουγγαρίας εμπιστεύτηκε στον Γοδεφρείδο την ειδική αποστολή στην Αγ. Πετρούπολη, που σχεδιάστηκε για τον ανακουφισμό των τεταμένων σχέσεων, που προέκυψαν από την κρίση στα Βαλκάνια τον χειμώνα τού 1912-13. Το 1914 ο Γοδεφρείδος επανήλθε στο διπλωματικό σώμα· ταυτόχρονα η σύζυγός του έπρεπε να αποκηρύξει τον τίτλο της ως Αυτής Αυτοκρατορική και Βασιλική Υψηλότης". 
Το 1914 ο αυτοκράτορας διόρισε τον Γοδεφρείδο ως πρέσβη της Δυαδικής μοναρχίας στο Βερολίνο, σε αντικατάσταση του ηλικιωμένου και υπέργηρου Λαζλό κόμη φον Σογκυένυ-Μαρίτς. Ο διορισμός είχε σχεδιαστεί από καιρό, αλλά ο Λαζλό αρνιόταν την ομαλή έξοδο. Ο Γοδεφρείδος ήταν ένθερμος υποστηρικτής της Δυαδικής Συμμαχίας (Αυστρίας-Γερμανίας) το 1879 και ζητούσε να διατηρήσει τη Συμμαχία επί της βάσης της ισότητας. Η στρατιωτική επιδείνωση της Αυστρίας όμως, παρεμπόδισε τις προσπάθειές του. Το 1917 πείστηκε ότι η στρατιωτική νίκη ήταν ανέφικτη και ότι η διευθέτηση της ειρήνης έπρεπε να βρεθεί όσο το δυνατόν συντομότερα. Έτσι υποστήριξε τις ανεπιτυχείς προσπάθειες τού νέου αυτοκράτορα Καρόλου (μικρανιψιού τού Φραγκίσκου-Ιωσήφ) να φέρει ειρήνη ξεχωριστά.
Έπειτα από το τέλος τού Πολέμου ο Γοδεφρείδος αποσύρηκε από τη δημόισα υπηρεσία και αφιέρωσε την υπόλοιπη ζωή του σε ιπποδρομίες. Το 1917 προήχθη στο βαθμό τού αντιστράτηγου ε.α. Περιεβλήθηκε με τα διάσημα τού ιππότη τού Τάγματος τού Χρυσόμαλλου Δέρατος το ίδιο έτος. Απεβίωσε στη Βιέννη το 1932 σε ηλικία 65 ετών.

Οικογένεια

Νυμφεύτηκε το 1908 τη Μαρία-Ενριέττα των Αψβούργων-Λωρραίνης, κόρη τού Φρειδερίκου δούκα τού Τέσεν & αρχιδούκα της Αυστρίας.
1η χιλιετία

Η 1η χιλιετία είναι η περίοδος που ξεκίνησε την 1η Ιανουαρίου, 1 μ.Χ., και τελείωσε στις 31 Δεκεμβρίου, 1000 μ.Χ., κατά το Ιουλιανό ημερολόγιο. Ήταν η πρώτη περίοδος των εκατό χρόνων στην Χριστιανική Χρονολογία.
Στην Ευρώπη και στην Μεσόγειο, η πρώτη χιλιετία ήταν μια περίοδος μεγάλων αλλαγών. Ο πρώτος αιώνας είδε την ανάπτυξη της Ρωμαϊκής Αυτοκρατορίας, την οποία ακολούθησε η σταδιακή πτώση της κατά την περίοδο της Ύστερης Αρχαιότητας, της ανάπτυξης του Χριστιανισμού και της Μετανάστευσης. Το δεύτερο μισό της χιλιετίας χαρακτηρίζεται ως ο Πρώιμος Μεσαίωνας στην Ευρώπη και χαρακτηρίζεται από τις ανακαλύψεις των Βίκινγκ στην Δύση, την ανάπτυξη της Βυζαντινής Αυτοκρατορίας στην Ανατολή και τις ισλαμικές κατακτήσεις στην Βόρειο Αφρική και στην Ιβηρική Χερσόνησο, οι οποίες κορυφώθηκαν με την Ισλαμική Χρυσή Εποχή (700-1200 μ.Χ.)
Στην Αραβία, στα μέσα του 7ου αιώνα, ένας άνδρας με το όνομα Μοχάμεντ έγινε ο ηγέτης και ο τελευταίος προφήτης του Ισλάμ. Μετά τον θάνατό του, οι σύντροφοί του επέκτειναν την θρησκεία.
Στην Ανατολική Ασία, η πρώτη χιλιετία ήταν επίσης η περίοδος μεγάλων πολιτιστικών προόδων, με πιο χαρακτηριστική την έξαρση του βουδισμού στην Ανατολική Ασία. Στην Κίνα, η δυναστεία των Χαν αντικαταστάθηκε από την δυναστεία των Τζιν και αργότερα από την δυναστεία των Τανγκ μέχρι που ο 10ος αιώνας είδε τον ανανεωμένο κατακερματισμό της περιόδου των Πέντε Δυναστειών και των Δέκα Βασιλείων. Στην Ιαπωνία παρατηρήθηκε μια απότομη αύξηση του πληθυσμού όταν η χρήση αγροτικών εργαλείων αύξησε την παραγωγικότητα. Ιδρύθηκε το δικαστήριο Γιαμάτο.
Στην Νότιο Αφρική, οι ινδικές αποικίες χωρίστηκαν σε διάφορα βασίλεια καθ'όλη την πρώτη χιλιετία, μέχρι την δημιουργία της Αυτοκρατορίας Gupta.
Στην Μέση Αμερική, η πρώτη χιλιετία ήταν μια περίοδος τεράστιας ανάπτυξης και γνωστή με το όνομα Κλασική Εποχή (200-900 μ.Χ.) Η Teotihuacan έγινε μητρόπολη και η αυτοκρατορία της κυριάρχησε στην Μέση Αμερική. Στην Νότιο Αμερική, οι πολιτισμοί πριν τους Ίνκας αναπτύχθηκαν και παρήγαγαν εντυπωσιακά μεταλλικά έργα και μερικά από τα καλύτερα κεραμικά του αρχαίου κόσμου.
Στην Βόρεια Αμερική, αναπτύχθηκε ο πολιτισμός στον Μισσισσιπή στο τέλος της χιλιετίας. Πολλές πόλεις χτίστηκαν ; η Cahokia, η μεγαλύτερη πόλη, βασίστηκε στο σημερινό Ιλλινόις. Η κατασκευή του Monks Mound στην Cahokia ξεκίνησε το 900–950 CE.
Γιώργος Λαύκας

Βιογραφία

Ο Λαύκας γεννήθηκε στην Μεταμόρφωση Λακωνίας το 1919. Ορισμένες πηγές αναφέρουν ως ημερομηνία γέννησης το 1924. Ήρθε στην Αθήνα για να σπουδάσει αγρονομία το 1943, αλλά κερδήθηκε από τη μουσική. Σύμφωνα με τον Τάσο Σκορέλη, το πρώτο κλαμπ στο οποίο τραγούδησε ήταν το Υποβρύχιο (στην οδό Δεληγιώργη 47) και το 1945 ηχογράφησε το πρώτο του τραγούδι, με τίτλο Σεβιλιάνα. 
Στα επόμενα χρόνια έπαιξε σε διάφορες ορχήστρες. 
Μέχρι τον θάνατο του, έπαιξε σε διάφορα συγκροτήματα και συνέθεσε τραγούδια (πολλά ήταν με στίχο του Σ. Τσιλιβέρδη).
Διαγωνισμός Τραγουδιού Eurovision 2002

Συμμετέχουσες χώρες

Συνολικά 24 χώρες έλαβαν μέρος στο διαγωνισμό του 2002, συμπεριλαμβανομένων των πρώτων 17  χωρών από τον προηγούμενο διαγωνισμό, μαζί με τις 7 χώρες που είχαν υποβιβαστεί και δεν έλαβαν μέρος στο διαγωνισμό του 2001. 
Ο αρχικός αριθμός των συμμετεχόντων ήταν 22, όμως η EBU αύξησε τον αριθμό των συμμετεχουσών χωρών σε 24, κάτι που έδωσε την ευκαιρία στην Πορτογαλία και στο Ισραήλ να λάβουν μέρος. Η Πορτογαλία αρνήθηκε να πάρει μέρος εξαιτίας εσωτερικών προβλημάτων με τον πορτογαλικό ραδιοτηλεοπτικό φορέα RTP. Αυτό επέτρεψε στη Λετονία να πάρει μέρος (και τελικά κέρδισε τον διαγωνισμό).
Οι παρατηρήσεις που έκαναν οι σχολιαστές της σουηδικής και βελγικής τηλεόρασης προκάλεσαν σχόλια, καθώς αμφότεροι προέτρεψαν το κοινό να μην ψηφίσει την ισραηλινή συμμετοχή "Light a candle". Το εν λόγω τραγούδι δεν έλαβε κανέναν βαθμό από τη Σουηδία και έλαβε 2 από το Βέλγιο, τερματίζοντας στη 12η θέση στην κατάταξη.

Ψηφοφορία

Οι μισές από τις συμμετέχουσες χώρες οργάνωσαν μια τηλεψηφοφορία, όπου τα 10 πρώτα τραγούδια έλαβαν τους βαθμούς 1, 2, 3, 4, 5, 6, 7, 8, 10 και 12, όμως οι ΠΓΔΜ, Βοσνία και Ερζεγοβίνη, Ρουμανία, Ρωσία και Τουρκία χρησιμοποίησαν κριτικές επιτροπές, ενώ η Ελλάδα, η Κύπρος, η Ισπανία, η Μάλτα, η Λιθουανία, η Κροατία, η Σλοβενία και η Φιλανδία χρησιμοποίησαν κατά το ήμισυ αμφότερα την τηλεψηφορία και τις ψήφους της κριτικής επιτροπής.

Βραβεία Μπάρμπαρα Ντεξ

Το βραβείο Μπάρμπαρα Ντεξ για τη χειρότερη ενδυμασία κέρδισε η συμμετοχή της Ελλάδας.

Διεθνείς μεταδόσεις και ψηφοφορία

Ο διαγωνισμός μεταδόθηκε στην Αυστραλία από το SBS-TV με σχολιασμό του BBC. 
Η Γιουγκοσλαβία έλαβε μέρος για τελευταία φορά το 1992. Η Σερβία και το Μαυροβούνιο σκόπευε να λάβει μέρος, αλλά τελικά τα σχέδια ακυρώθηκαν και η πρώτη συμμετοχή της ήρθε το 2004. Ο διαγωνισμός του 2002 μεταδόθηκε από τη Ραδιοτηλεόραση της Σερβίας.
Κωνσταντίνος Μ. Πετρίδης

Βιογραφία

Γεννήθηκε στην Αθήνα. Πατέρας του ήταν ο Μίλτων Κ. Πετρίδης, καπνέμπορος, ιδιοκτήτης διεθνώς αναγνωρισμένης επιχείρησης καπνού, που είχε ιδρυθεί στην Κωνσταντινούπολη το 1848, 
Αποφοίτησε από το Κολλέγιο Αθηνών το 1942. Μιλά Αγγλικά, Γαλλικά, Γερμανικά και Σουηδικά. Μετά τον πόλεμο φοίτησε στο Πανεπιστήμιο της Στοκχόλμης στο τμήμα των Μαθηματικών. Αποφοίτησε το 1948 και ακολούθως διετέλεσε βοηθός στην έδρα  των μαθηματικών του Βασιλικό Ινστιτούτο Τεχνολογίας στην Στοκχόλμη. 
Το 1949 επέστρεψε στην Ελλάδα εγκαταλείποντας την επιστήμη των μαθηματικών προκειμένου να υποστηρίξει την οικογενειακή επιχείρηση καπνού. 
Από το 1955 έως το 1972 διετέλεσε πρόξενος της Σουηδίας για τη Βόρεια Ελλάδα στην Καβάλα, όπου βρισκόταν η έδρα της οικογενειακής επιχείρησης καπνού. Επιχειρηματικά ανέπτυξε δραστηριότητες και σε νέους τομείς στη διεθνή αγορά.
Από το 1989 όμως, αφοσιώθηκε στην επιστήμη των μαθηματικών, που λάτρεψε. εργάζεται ασταμάτητα πάνω στη Θεωρία των Αριθμών, δημοσιεύει εργασίες του και ενημερώνεται για τις εξελίξεις στην επιστήμη που υπηρετεί με πάθος.
Στις 28 Ιουνίου 2019 το τμήμα Μαθηματικών του Εθνικού Καποδιστριακού Πανεπιστημίου Αθηνών διοργάνωσε ημερίδα στο Αμφιθέατρο "Κωνσταντίνος Καραθεοδωρή" για να τον τιμήσει για την προσφορά του στην επιστήμη των Μαθηματικών καθώς και την ευεργετική του δράση προς το πανεπιστημιακό ίδρυμα. Το χειμώνα του 2019 ο Κωνσταντίνος Μ. Πετρίδης πρόσφερε τα επιστημονικά του βιβλία και συγγράματα στη Βιβλιοθήκη του τμήματος Θετικών Επιστημών, και συγκεκριμένα στα τμήματα Μαθηματικών και Φυσικών. Ανάμεσα σε αυτά περιλαμβάνονται σπάνια έργα των διακεκριμένων μαθηματικών του 20ου αιώνα.

Δημοσιεύσεις-Διαλέξεις

Εργασίες του δημοσιευμένες υπάρχουν στον παρακάτω σύνδεσμο του Εθνικού Καποδιστριακού Πανεπιστημίου Αθηνών:https://www.researchgate.net/profile/Constantin_Petridi
Διαλέξεις του δημοσιευμένες υπάρχουν στους παρακάτω συνδέσμους:
https://www.youtube.com/watch?v=mcM5UO695uc και 
https://www.youtube.com/watch?v=CELS8buOwBk&feature=youtu.be